ઓસ્કર સવારે હજુ આવ્યો ન હતો, એટલે સ્ટર્ને એ અહેવાલને ટપાલમાં રવાના કરવાને બદલે ઑફિસની મેઈલબેગમાંથી બહાર કાઢીને સંતાડી દીધો. લિઓપોલ્દને તો ફરિયાદની નકલ હાથોહાથ પહોંચાડી દેવામાં આવી હતી, પરંતુ લિઓપોલ્ડ જે વિભાગમાં કામ કરતો હતો તેને આ ભાંગફોડ સાથે કોઈ લેવાદેવા હતી નહીં; અને ઓરેઇનબર્ગ અને હેસબ્રૂક દ્વારા હુકમ કરવામાં ન આવે ત્યાં સુધી તે જેનેકને કોઈ સજા કરી શકે તેમ પણ ન હતું! બે દિવસ સુધી ઓસ્કર પાછો આવ્યો નહીં. “ક્યાંક પાર્ટી ચાલતી હોવી જોઈએ!” ફેક્ટરીના ફ્લોર પર લોકો મજાકમાં એકબીજાને કહી રહ્યા હતા. સ્ટર્ને પત્રો છુપાવી રાખ્યા હતા હોવાની જાણ કોઈક રીતે ઈજનેર સ્કેનબ્રેનને થઈ ગઈ! ગુસ્સે થઈને એ ઑફિસમાં ધસી આવ્યો, અને સ્ટર્નનું નામ પણ એ અહેવાલમાં સામેલ કરી દેવાની એણે ધમકી આપી! સ્ટર્ન બહુ જ ધીરજવાન માણસ હતો. સ્કેનબ્રને બૂમો પાડી લીધા પછી એણે સ્કેનબ્રેનને ખુલાસો કરતાં કહ્યું કે, પત્રોને બહાર મોકલતા પહેલાં, છેવટે સૌજન્ય ખાતર પણ હેર ડાયરેક્ટરને એ પત્રોની વિગતોથી વાકેફ કરવા જોઈએ. અને એટલા માટે જ એણે મેઇલબેગમાંથી એ અહેવાલો કાઢી લીધા હતા! સ્ટર્ને કહ્યું, કે મશીનોને ૧૦,૦૦૦ જર્મન માર્કનું નુકસાન થવાના કારણે હેર ડાયરેક્ટર કેદી પર નારાજ થવાના જ છે! સ્ટર્ને એ પણ કહ્યું, કે તેના મનમાં તો બસ એટલું જ હતું, કે એ પત્રમાં પોતાની નોંધ ઉમેરવાની તક હેર શિન્ડલરને મળવી જોઈએ!